1Ο ΔΗΜΟΤΙΚΟ ΣΧΟΛΕΙΟ ΧΩΡΑΣ ΚΑΛΥΜΝΟΥ – 3Ο ΕΝΗΜΕΡΩΤΙΚΟ ΣΗΜΕΙΩΜΑ

Αγαπητοί γονείς - κηδεμόνες,

Με την ευκαιρία της έναρξης της νέας σχολικής χρονιάς 2016-20, σας μεταφέρω τις ευχές όλου του εκπαιδευτικού προσωπικού για Καλή και δημιουργική χρονιά και προπάντων Υγεία σε όλα τα μέλη των οικογενειών σας.

Κατά τη διάρκεια του έτους θα λαμβάνετε μέσω των παιδιών σας διάφορα σημειώματα, με τα οποία θα προσπαθήσουμε να επικοινωνήσουμε μαζί σας, με την παράκληση να μην τα προσπερνάτε, αλλά να τα μελετάτε με προσοχή. Τα περισσότερα αφορούν κανόνες, η υιοθέτηση των οποίων θα βοηθήσει στο μέγιστο βαθμό στην καλή λειτουργία του σχολείου, με προφανείς θετικές επιπτώσεις για τα παιδιά μας. Σας υπενθυμίζω ότι υπάρχει η δυνατότητα να λαμβάνετε αυτήν την ενημέρωση μέσω ηλεκτρονικού ταχυδρομείου (email), εφόσον διαθέτετε και μας ενημερώσετε σχετικά. Δυστυχώς, λίγοι γονείς μας έχουν γνωστοποιήσει την ηλεκτρονική τους διεύθυνση. Εφόσον μετανιώσατε για την μη αναγραφή της στο πρόσφατο ενημερωτικό σημείωμα που κληθήκατε να συμπληρώσετε (για τους τρόπους επικοινωνίας μας), μη διστάσετε να το κάνετε έστω και τώρα. Η επικοινωνία μέσω email εξασφαλίζει αμεσότητα και ταχύτητα, ενώ παράλληλα εξοικονομούνται χρήματα για το σχολείο (χαρτί, τόνερ, συντήρηση φωτοτυπικού).

Συνεργασία τακτική με δασκάλους

Επιβάλλεται να υπάρχει συχνή και ειλικρινής συνεργασία με τους εκπαιδευτικούς του σχολείου μας. Όλοι μας είμαστε έτοιμοι να ακούσουμε την άποψή σας ακόμα και την καλοπροαίρετη κριτική σας. Μην έρχεστε στο διευθυντή για να εκφράσετε κάποιο παράπονό σας, παρακάμπτοντας τον υπεύθυνο εκπαιδευτικό της τάξης σας, παρά μόνο όταν νιώσετε ότι δεν βρίσκετε ανταπόκριση. Άλλωστε, κι ο διευθυντής δεν έχει άλλη επιλογή, παρά να ενημερώσει για τυχόν παράπονά σας τον εκπαιδευτικό, ο οποίος θα νιώσει άσχημα διαπιστώνοντας ότι τον παρακάμψατε.

Παραλαβή παιδιών / παρκάρισμα αυτοκινήτων

Παρακαλούμε ιδιαίτερα να είστε παρόντες και παρούσες κατά την προγραμματισμένη ώρα που αποχωρούν τα παιδιά σας, για να τα παραλαμβάνετε με ασφάλεια. Όπως αντιλαμβάνεστε, ο έλεγχος της εξόδου τόσων παιδιών είναι δύσκολος και δεν είναι δυνατόν να γνωρίζουν οι εφημερεύοντες εκπαιδευτικοί ή ο διευθυντής ποια παιδιά φεύγουν με συνοδεία και ποια όχι. Ανθρώπινα, σε όλους μας μπορεί να συμβεί κάποιες φορές να καθυστερήσουμε σε ραντεβού. Αυτό που ενοχλεί είναι η συστηματική και σχεδόν σε καθημερινή βάση αθέτηση της εν λόγω υποχρέωσης, γεγονός που προκαλεί εκνευρισμό και εντάσεις. Για τα παιδιά των μεγαλύτερων τάξεων ας γίνει μια καλή συνεννόηση μεταξύ σας, ώστε σε περίπτωση που δεν είστε παρόντες κατά το σχόλασμα, να γνωρίζουν αν μπορούν να επιστρέψουν με τα πόδια. Η συστηματική χρήση του τηλεφώνου του σχολείου για υπενθύμιση της παραπάνω υποχρέωσης, ενώ είναι γνωστό το πρόγραμμα σχολάσματος, δεν είναι αποδεκτή. Θερμή παράκληση από μας είναι να αποφεύγουμε το παρκάρισμα κοντά στην κεντρική καγκελόπορτα, καθώς η στενότητα του δρόμου δεν αφήνει τέτοιου είδους περιθώρια. Ας τα παρκάρουμε λίγο μακρύτερα, για να αποφύγουμε το συνωστισμό και τον μεταξύ μας εκνευρισμό, αλλά περισσότερο κι απ’ αυτά το ενδεχόμενο ατυχήματος, με θύμα ίσως κάποιο παιδί. Η κατασκευή της εσοχής ασφαλείας για τους γονείς που αναμένουν τα παιδιά τους κατά το σχόλασμα σίγουρα έχει μειώσει στο μέγιστο βαθμό τον κίνδυνο ατυχήματος, όμως δεν τον έχει εξαλείψει και γι’ αυτό οφείλουμε να είμαστε όλοι ιδιαίτερα προσεκτικοί.

Είσοδος στο σχολείο τις εργάσιμες ώρες

Η είσοδος στο σχολείο τις εργάσιμες ώρες είναι δυνατή μόνον μετά από συνεννόηση με το Διευθυντή και την σχετική προφορική του άδεια. Η παρουσία σας στο σχολείο θα πρέπει να περιοριστεί στις απολύτως απαραίτητες περιπτώσεις (λ.χ. ενημέρωση για σχολική επίδοση μαθητή, προγραμματισμένη ενημέρωση από εκπαιδευτικό) και δεν πρέπει να έχει το χαρακτήρα συνάντησης με γνωστούς και φίλους για κοινωνικούς λόγους. Μην προσέρχεστε στο σχολείο πολύ πριν από το σχόλασμα των παιδιών σας και μη ζητάτε από τους εκπαιδευτικούς να σας ανοίξουν την πόρτα. Ιδιαίτερα τα μικρά παιδιά βλέποντάς σας χάνουν την προσοχή τους στο μάθημα και οι εκπαιδευτικοί είναι δύσκολο να τα επαναφέρουν. Η πόρτα πρέπει να μένει κλειστή μέχρι το σχόλασμα και για λόγους ασφαλείας (είσοδος περίεργων εξωσχολικών ατόμων, μη ελεγχόμενη έξοδος παιδιών κ.λπ.).

Ιατρικά πιστοποιητικά, εμβόλια

Για τη συμμετοχή των παιδιών στο μάθημα της Γυμναστικής και στις άλλες φυσικοκινητικές δραστηριότητες είναι απαραίτητη η προσκόμιση στο σχολείο έγκυρου και επικαιροποιημένου Ατομικού Δελτίου Υγείας. Το ιατρικό αυτό πιστοποιητικό συμπληρώνεται από παιδίατρο και προσκομίζεται στη Α΄ και στη Δ΄ τάξη. Όσες οικογένειες παιδιών Α΄ και Δ΄ τάξης δεν έχουν ακόμα προσκομίσει το εν λόγω πιστοποιητικό, παρακαλούμε να το κάνουν το συντομότερο.

ο Διευθυντής

Κόκκινος Νομικός